b'\n_START_ARTICLE_\nS\xc3\xa1ndor Hevesi\n_START_SECTION_\nBiografie\n_START_PARAGRAPH_\nA urmat studii juridice \xc8\x99i a ob\xc8\x9binut doctorate \xc3\xaen drept \xc8\x99i filozofie la ELTE._NEWLINE_\xc3\x8entre anii 1892 \xc8\x99i 1906 a fost colaborator al ziarului Magyar Szemle. \xc3\x8en 1901 a fost angajat regizor la Teatrul Na\xc8\x9bional din Budapesta, cu sprijinul lui L\xc3\xa1szl\xc3\xb3 Be\xc3\xb6thy. \xc3\x8entre anii 1904 \xc8\x99i 1908 a fost unul dintre regizorii Companiei Th\xc3\xa1lia, pe care o fondase, iar \xc3\xaen perioada 1907-1908 a fost regizor \xc8\x99ef al N\xc3\xa9psz\xc3\xadnh\xc3\xa1z. A lucrat apoi la Teatrul Na\xc8\x9bional din Budapesta: ca regizor (din 1908), ca regizor \xc8\x99ef (din 1922) \xc8\x99i ca director (\xc3\xaen perioada 1923-1932). \xc3\x8encep\xc3\xa2nd din 1912 a fost regizor-\xc8\x99ef al Operei Maghiare. \xc3\x8en 1923 a fost numit membru pe via\xc8\x9b\xc4\x83 al Teatrului Na\xc8\x9bional, iar \xc3\xaen 1926 a devenit membru al Societ\xc4\x83\xc8\x9bii Kisfaludy. \xc3\x8en perioada 1927-1932 a fost profesor la Academia de Art\xc4\x83 Dramatic\xc4\x83 din Budapesta. \xc3\x8en 1929 a \xc8\x9binut prelegeri despre literatura maghiar\xc4\x83 \xc8\x99i William Shakespeare la Universitatea din Londra. Din 1933 p\xc3\xa2n\xc4\x83 la moartea sa a lucrat la Teatrul Maghiar din Pesta. O \xc8\x99coal\xc4\x83 primar\xc4\x83 din Nagykanizsa poart\xc4\x83 numele S\xc3\xa1ndor Hevesi.'